 KLASIFIKÁCIA A HODNOTENIE ŽIAKOV V 2. POLROKU, V ČASE MIMORIADNEJ SITUÁCIE, spôsobenej prerušením vyučovania v školskom roku 2019/2020

**Vážení rodičia a žiaci,**

na základe usmernenia na hodnotenie žiakov strednej školy  v čase mimoriadnej situácie, spôsobenej prerušením vyučovania v školskom roku 2019/2020, ktoré vydal 6. apríla 2020 minister školstva, vedy, výskumu a športu a ktoré bolo aktualizované 20. apríla 2020 (<https://www.minedu.sk/usmernenie-na-hodnotenie-ziakov-strednych-skol-zo-6-aprila-2020-aktualizovane/>), zasadla dňa 27. apríla 2020 Pedagogická rada Strednej športovej školy Jozefa Herdu, Jána Bottu 31, Trnava a Gymnázia, Jána Bottu 31 Trnava.

Pedagogická rada na základe hlasovanie elektronickou formou (per rollam) rozhodla:

**V druhom polroku školského  roku 2019/2020 sa nebudú klasifikovať známkou všetky predmety.**  Podrobný prehľad je uvedený v  **Prílohe** -**Hodnotenie predmetov na vysvedčení za 2. polrok šk. roka 2019/2020**.

Podkladmi na hodnotenie výchovno-vzdelávacích výsledkov žiakov počas prerušeného vyučovania v školách môžu byť:

\* portfólia žiackych prác,

\* online rozhovory so žiakmi,

\* riešenia komplexných úloh, online testy

\* tematické práce,

\* plnenie dištančných úloh,

\* dosiahnuté výsledky pred prerušením vyučovania

Pri výslednom hodnotení sa môže prihliadať aj na výkon a prácu žiaka v 1. polroku šk. roku 2019/20

Žiaci, ktorí zo subjektívnych príčin nesplnia požiadavky vyučovania na diaľku  a dosiahli pred prerušením vyučovania neuspokojivé výsledky, budú pred postupom do vyššieho ročníka komisionálne preskúšaní. Preskúšanie je možné najskôr dva mesiace po obnovení vyučovania v školách alebo do 31.8.2020. O preskúšaní žiaka rozhoduje pedagogická rada.

Trnava 27.4.2020                                                         Mgr. Jozef Jančovič

                                                               riaditeľ Strednej športovej školy Jozefa Herdu a Gymnázia

        Pravidlá pre dištančnú formu vzdelávania počas mimoriadnej situácie

**Vážení rodičia, milí žiaci,**

**na základe získaných a overených skúseností**

**z dištančného vzdelávania pristupujeme k nastaveniu týchto pravidiel**

Naším cieľom je pomôcť žiakom, aby sa mohli ďalej vzdelávať, maturantom, aby mohli zmaturovať, pričom prioritou ostáva  zachovanie zdravia všetkých účastníkov vzdelávacieho procesu. Pre získanie spätnej väzby odporúčame žiakom i rodičom intenzívne komunikovať s vyučujúcimi a vedením školy.

**Predkladáme Vám pravidlá pre optimálny priebeh dištančného vzdelávania na našej škole:**

1. Dištančná forma vzdelávania žiakov prebieha v zmysle odporúčaní MŠVVaŠ SR ([www.ucimenadialku.sk](http://www.ucimenadialku.sk/)) formou elektronickej komunikácie s pedagogickými zamestnancami školy prostredníctvom:

**· edukačného portálu EduPage,**

**· sociálnych sietí a aplikácií,**

**· e-mailovej komunikácie.**

Učitelia si už overili spôsoby a možnosti spolupráce so žiakmi a využívajú uvedené formy komunikácie.

**2. Zadávanie úloh pre žiakov prebieha** po vzájomnej dohode s vyučujúcimi

Vyučujúci tieto aktivity priebežne evidujú, rovnako evidujú spôsob komunikácie so žiakmi, plnenie/neplnenie úloh a spôsob ich hodnotenia (slovne, známkou, percentom úspešnosti).

**3. Žiaci majú povinnosť zúčastňovať sa dištančného vzdelávania a plniť si stanovené vzdelávacie aktivity.** **Odovzdanie zadanej úlohy po určenom termíne sa pokladá za nesplnené, pokiaľ žiak neoznámi učiteľovi dôvod nevypracovania**. **Vyučujúci môže po dohode so žiakom stanoviť  náhradný termín** na jej vypracovanie, resp. prepracovanie, doplnenie.

4. Ak sa žiak **zo závažných dôvodov nemôže zúčastniť dištančného vzdelávania** (zdravotné, rodinné, iné dôvody) alebo **má technické problémy** (nedostatočné pripojenie na internet, pokazený PC, a pod.), **informuje o vzniknutej situácii vyučujúceho daného predmetu, prípadne triedneho učiteľa** a problém čo najskôr rieši.

**Trnava 27.4.2020** Mgr. Jozef Jančovič

                                                               riaditeľ Strednej športovej školy Jozefa Herdu a Gymnázia